Stafræna byltingin hefur áhrif á daglegt líf okkar allra . Miklu af þeirri þjónustu sem við áður sóttum til fyrirtækja eða opinberra aðila sinnum við nú sjálf í gegnum snjallsíma . Meðal mikilvægustu verkfæra unga fólksins okkar , sem móta munu framtíð samfélagsins , eru samvinnuhæfni , frumkvæði , skapandi hugsun og það að geta unnið með upplýsingar og tækni á fjölbreyttan hátt . Þegar ég heimsótti nemendur á þessari nýju braut í vikunni spurði ég þá af hverju þetta nám hefði orðið fyrir valinu . Svörin voru margvísleg en eitt stóð upp úr : „ Við vitum hversu mikilvægt það er að við höfum góðan skilning á forritun , bæði til að skilja samfélagið og hvað bíður okkar . “ Ég fagna nýjungum í menntun á Íslandi og sérstaklega þeim sem miða að því að mæta þörfum framtíðarinnar og efla tengsl menntakerfisins við samfélagið . Ég óska Verzlunarskólanum og Samtökum verslunar og þjónustu til hamingju með þennan áfanga og nýja námið . Lilja Alfreðsdóttir , mennta - og menningarmálaráðherra og varaformaður Framsóknar . Greinin birtist fyrst í Fréttablaðinu 6. september 2019 .